Diari Oficial de la Generalitat Valenciana


Sumari del DOGV 6510, del 29-04-2011 (2011/4381)

Notificació de la sentència dictada en el judici de modificació de mesures amb relació fills número 1045/2009.
--------------------------------------------------------------------------------------------------------------

### Dades del document

Número de DOGV
:   6510

Data del DOGV
:   29-04-2011

Secció del DOGV
:   IV. ADMINISTRACIÓ DE JUSTÍCIA

Número del document
:   2011/4381


Organisme emissor
:   Jutjat de Primera Instància Número 7 de Castelló de la Plana

Tipus de document
:   Edicte

Notificació de la sentència dictada en el judici de modificació de mesures amb relació fills número 1045/2009. [2011/4381]  
Assumpte civil 001045/2009  
Pedro Moya Donate, secretari del Jutjat de Primera Instància número 7 de Castelló de la Plana.  
En el judici a què es fa referència s'ha dictat la resolució el text de la qual, literalment, diu així:  
«Sentència número 000227/2011  
Jutge que la dicta: José Luis Conde-Pumpido García.  
Lloc: Castelló de la Plana.  
Data: 24 de març de 2011.  
José Luis Conde-Pumpido García, magistrat jutge de Primera Instància número 7 de Castelló de la Plana, ha conegut les presents actuacions sobre mesures de fills extramatrimonials número 1045/2009, promogudes per Sehila Lafuente Aledo, representada per la procuradora la senyora Tugal Sorribes i defesa per la lletrada la senyora Fabregat Monfort, contra Noureddine Ferhat, en rebel·lia, i en què ha sigut part el Ministeri Fiscal.  
  
Antecedents de fet  
  
Primer. La procuradora la senyora Tugal Sorribes, en la representació que té acreditada de Sehila Lafuente Aledo, va formular una demanda, per a l'adopció de mesures relatives a la guarda i custòdia de fill menor, contra Noureddine Ferhat, en què sol·licitava que es dictara sentència per la qual s'adopten les mesures següents:  
1. Atribuir a la demandant la custòdia del fill menor.  
2. Fixar un règim de visites entre el pare i el fill únicament si el pare torna a residir a Espanya.  
3. Pensió d'aliments de 150 euros mensuals i despeses extraordinàries a mitges.  
4. Prohibició de traure el menor fora d'Espanya sense el consentiment de la mare.  
Segon. Admesa a tràmit la demanda, es va citar a termini el demandat, el qual no va comparéixer dins del termini establit i en la forma escaient, per la qual cosa va ser declarat en rebel·lia. El Ministeri Fiscal va contestar sol·licitant que es dicte sentència d'acord amb el que resulte provat.  
Tercer. Es van convocar les parts a judici verbal, que va tindre lloc el dia 24 de març de 2011, i en el qual la part actora es va ratificar en la seua demanda, encara que va modificar la pètita en el sentit que s'elevaren a definitives les mesures provisionals de la interlocutòria de 13 de desembre de 2010, mentre que el demandat no va comparéixer, i el Ministeri Fiscal, en la persona d'Ismael Pla Martorell, es va ratificar en la seua contestació. Sol·licitada la recepció del plet a prova, es va procedir a la pràctica dels següents mitjans probatoris, proposats per les parts i admesos pel jutge.  
A instàncies de la part actora: documental (considerar reproduïda l'aportada amb la demanda, i una altra que va aportar en l'acte).  
El Ministeri Fiscal va proposar documental (reproduïda la que consta) i interrogatori de la demandant.  
Quart. Practicada tota la prova dins del mateix acte, i després d'informar el fiscal sobre les mesures que interessava, el plet va quedar vist per a sentència.  
Cinqué. En aquest procediment han de declarar-se com a fets provats els que es relaten a continuació:  
1. Noureddine Ferhat i Sehila Lafuente Aledo van mantindre una relació de convivència de fet, fruit de la qual va nàixer un fill, Naim, el 27 de setembre de 2005.   
(Fet provat mitjançant el certificat de naixement del fill aportat amb la demanda).  
2. Davant d'aquest Jutjat de Primera Instància número 7 de Castelló de la Plana es va tramitar procediment de mesures provisionals número 1293/2009 en què es va dictar la interlocutòria de data 13 de desembre de 2010, que ordenava que calia adoptar les mesures següents:  
1r. S'atribueix a Sehila Lafuente Aledo la guarda i custòdia i l'exercici exclusiu de la pàtria potestat pel que fa al seu fill menor.  
2n. En el cas que el pare Noureddine Ferhat vinga a Espanya, podrà gaudir de la companyia del fill els dissabtes alterns des de les 10.00 fins a les 17.00 hores, en presència de la mare si això fóra necessari. El fill serà replegat i reintegrat al domicili matern en les visites.  
3r. Es prohibeix al pare traure el fill del territori espanyol sense el consentiment escrit de la mare.  
4t. El pare pagarà, en concepte de pensió d'aliments per al fill, la suma de 150 euros mensuals, que ingressarà dins dels cinc primers dies de cada mes en el compte bancari que designe la mare, i que s'actualitzarà anualment d'acord amb les variacions de l'índex de preus de consum.  
5é. Les despeses extraordinàries que genere el fill seran sufragades per ambdós progenitors a parts iguals.  
Aquestes mesures quedaran sense efecte, en tot cas, quan siguen substituïdes per la de la sentència definitiva, o quan es pose fi al procediment de qualsevol altra manera.  
(Fet provat mitjançant el testimoni de la interlocutòria de 13 de desembre de 2010 que consta en les actuacions)  
3. El cessament de la convivència familiar es va produir fa tres anys, des de llavors el fill va restar a cura de la mare, sense que el pare haja visitat el fill ni contribuït a la seua manutenció en tot aquest temps.  
  
(Fet provat mitjançant l'interrogatori de la demandant).  
4. El fill va a un col·legi públic i no consta que tinga despeses ordinàries especials més enllà de les normals en xiquets de la seua edat.  
(Fet provat mitjançant l'interrogatori de la demandant en les mesures provisionals).  
5. La mare treballa, amb uns ingressos de poc més de 500 euros nets mensuals. El pare treballa, i se'n desconeixen els ingressos.  
(Fet provat mitjançant l'interrogatori de la demandant).  
  
Fonaments jurídics  
  
Primer. En aquest procediment, la part actora exercita demanda de guarda i custòdia sobre fills menors amb fonament en l'article 748.4 de la Llei d'Enjudiciament Civil i 770.6 del mateix text legal. En primer lloc, cal tindre present que, per a la resolució i l'adopció d'aquestes mesures, cal partir de la igualtat absoluta dels fills nascuts d'una unió de fet, respecte als matrimonials, atesa la claredat de l'article 39 de la Constitució espanyola que assegura la protecció integral dels fills davant de la llei amb independència de la filiació; cal dir que en les unions de fet, quan s'extingeixen, com és aquest cas, sorgeixen previsions normatives que tenen com a destinataris els fills, ja que aquests (com ja s'ha indicat) són iguals davant de la llei amb independència de la seua filiació (art. 39.2 CE) i haguts dins o fora del matrimoni, els pares han de prestar-los assistència de tot tipus (art. 39.3 CE), precisament, entre altres motius, com diu la sentència del Tribunal Constitucional de 15 de novembre de 1990 "perquè la seua filiació i condició d'haguts dins o fora del matrimoni és el resultat de decisions alienes a aquests", i en aqueixa assistència, dins de la pàtria potestat com a funció, és a dir, com a dret-deure, està vetlar per ells, tindre'ls en companyia seua, alimentar-los, educar-los i procurar-los una formació integral, segons l'article 154.1 del Codi Civil, deures i facultats que s'engloben dins del concepte de relacions paternofilials.  
  
Atés que s'ha dictat, en data 13 de desembre de 2010, interlocutòria de mesures provisionals, sense que conste que d'ençà s'haja produït cap canvi substancial en les circumstàncies que es van tindre en compte per a dictar aqueixes mesures, amb l'única excepció, de conformitat amb o interessat pel Ministeri Fiscal en el seu informe final, que la prohibició del pare de traure el fill del territori nacional siga salvant el consentiment escrit de la mare o d'autorització judicial, per al cas que hi haja discrepància entre els progenitors pel que fa a això que justifique la intervenció judicial.  
Segon. Atesa l'especial naturalesa de les pretensions deduïdes en aquest procediment, i atés que no són aplicables als procediments especials les regles contingudes en l'article 394 de la Llei d'Enjudiciament Civil, no pertoca imposar el pagament de les costes a cap dels litigants.  
Vistos els preceptes legals esmentats i els altres aplicables de manera pertinent.  
  
Dispositiva  
  
Estime de manera parcial la demanda formulada per la procuradora la senyora Tugal Sorribes, en nom i representació de Sehila Lafuente Aledo, contra Noureddine Ferhat, i eleve a definitives les mesures provisionals de la interlocutòria de 13 de desembre de 2010, amb l'única excepció que la prohibició que el pare traga el fill menor fora del territori espanyol quedarà supeditada al consentiment exprés de la mare o, si no n'hi ha, de l'autorització judicial.  
Tot això sense realitzar expressa imposició de costes a cap litigant.  
  
Notifiqueu aquesta resolució a les parts i feu-los saber que contra aquesta resolució cal interposar un recurs d'apel·lació dins del termini de cinc dies, que no suspendrà l'eficàcia de les mesures acordades.  
Per a la notificació al demandat Noureddine Ferhat, en parador ignorat, publiqueu edictes al tauler d'anuncis d'aquest Jutjat i en el Diari Oficial de la Comunitat Valenciana.  
De conformitat amb la disposició addicional quinzena de la Llei Orgànica del Poder Judicial, introduïda per l'article 1.19 de la Llei Orgànica 1/2009, de 3 de novembre, per a la interposició del recurs d'apel·lació la part recurrent haurà de constituir un dipòsit de 50 euros que consignarà en el compte de consignacions d'aquest Jutjat, sense que puga admetre's a tràmit el recurs si el dipòsit no està constituït.  
  
Aquesta és la meua sentència, que pronuncie, mane i firme».  
El jutge: José Luis Conde-Pumpido García.  
Publicació. La sentència anterior va ser llegida i publicada pel jutge que l'ha dictada, mentre estava constituït en audiència pública, el mateix dia del seu pronunciament, davant del secretari judicial. En done fe.  
Atés el desconeixement del domicili o residència actuals de la part demandada, mitjançant la Resolució de data 24 de març de 2011, el jutge, de conformitat amb el que disposen els articles 156.4 i 164 de la Llei 1/2000, d'Enjudiciament Civil, ha ordenat la publicació d'aquest edicte en el Diari Oficial de la Comunitat Valenciana per a portar a efecte la diligència de notificació a Noureddine Ferhat.  
  
Castelló de la Plana, 24 de març de 2011.- El secretari judicial: Pedro Moya Donate.